Video: 12 sekondes tydens Alberton-ongeluk‘n Foto van die toneel. Die video volg onderaan die berig. Foto: Ridz @ridz801/Twitter ŉ Twaalf sekonde lange video van Dinsdag se noodlottige kettingbotsing op die N12 in Alberton, Johannesburg, word wyd op sosiale media versprei. Die video is deur die aanboordkamera van ŉ petroltenker geneem, wat deel was van die nagenoeg 50 voertuie wat in die botsing betrokke was nadat ŉ swaarvoertuig in spitsverkeer in hulle ingeploeg het. Vier mense is dood en 16 mense is beseer. Daar is kort ná die voorval berig dat die bestuurder van die petroltenker glo die ongeluk veroorsaak het, maar nadat meer inligting bekom is, is die bestuurder van ŉ swaarvoertuig van Benuci Cargo Carriers, Woensdag in Potchefstroom in hegtenis geneem. Die vragmotorbestuurder, Isaac Wade Maruding (44), het Donderdag in die Palm Ridge-landdroshof verskyn op vier aanklagte van strafbare manslag en ŉ aanklag van roekelose of nalatige bestuur. Maruding is glo al voorheen aan strafbare manslag sowel as roekelose of nalatige bestuur skuldig bevind. Hy word deur die polisie aangehou totdat hy weer op 22 Oktober in die hof moet verskyn om vir borgtog aansoek te doen. Lees alles oor die Alberton-ongeluk hier. [wpvideo pfZuMxDV]